**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 31.07.2017, ora 08.00 – 01.08.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.08.2017, ora 07.00**

**RÂURI**

**Debitele au fost în general în scădere uşoară**.

Debitele se situează în general la valori cuprinse între 30-70% din mediile multianuale lunare, mai mari (în jurul normalelor lunare) pe râurile din bazinul hidrografic Ialomița şi pe cele din Dobrogea și mai mici (sub 30% din normalele lunare) pe: Someş, Crasna, Barcău, Timiș, Bârzava, Bârlad, Jijia, pe cursurile superioare ale Siretului şi Prutului şi pe unele râuri din bazinele hidrografice: Crișul Negru (Crișul Pietros, Valea Roșie, Holod, Teuz), Mureș (Luț, Comlod, Iara, Târnave, Domald, Secaș, Râul Mare), Suceava şi Moldova.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în scădere uşoară**.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 31.07 – 01.08.2017 a fost în creştere, având valoarea de 3300 m3/s**, situându-se sub media multianuală a lunii august (4300 m3/s).

În aval de Porţile de Fier debitele au fost în creştere pe sectorul Gruia – Călăraşi şi în scădere pe sectorul Cernavodă – Tulcea.

**Debitul la intrarea în ţară (secţiunea Baziaş) va fi în creştere (3700 m3/s)**.

În aval de Porţile de Fier debitele vor fi în creștere pe sectorul Gruia – Hârşova şi în scădere pe sectorul Vadu Oii – Tulcea.

**2.** **Situaţia meteorologică în intervalul 31.07.2017, ora 09.00 – 01.08.2017, ora 06.00**

**Administraţia Naţională de Meteorologie** (A.N.M.) a emis în data de 31.07.2017, la ora 12.30, o **AVERTIZARE METEOROLOGICĂ - COD GALBEN şi PORTOCALIU**, vizând val de căldură, caniculă și disconfort termic accentuat (2 Mesaje):

**MESAJ 1 - COD GALBEN:** ,,*În cursul zilei de marți (1 august), valul de căldură se va extinde în majoritatea regiunilor, iar în Banat, Crişana, Maramureș, cea mai mare parte a Transilvaniei și în sud-vestul Olteniei, vremea va fi caniculară și disconfortul termic în accentuare. Indicele temperatură-umezeală (ITU) va atinge pe arii relativ extinse pragul critic de 80 de unităţi și local îl va depăși ușor. Temperaturile maxime se vor situa frecvent între 35 și 37 de grade.”*

**MESAJ 2 – COD PORTOCALIU:** ,, *Miercuri și joi (2 și 3 august), valul de căldură se va intensifica şi va cuprinde toată țara. Vremea va fi caniculară, indicele temperatură-umezeală (ITU) se va situa în general peste pragul critic de 80 de unităţi, iar local minimele nocturne nu vor coborî sub 20 de grade. În Banat, Crișana, Maramureș, cea mai mare parte a Transilvaniei și în sud-vestul Olteniei disconfortul termic va fi deosebit de accentuat și se vor înregistra temperaturi maxime cuprinse frecvent între 36 și 39 de grade*.”

**COD GALBEN:** ,,*În nordul și estul Olteniei, sud-estul Transilvaniei, Moldova, Muntenia și Dobrogea, disconfortul va fi ridicat, iar maximele termice se vor situa în general între 35...37 de grade. Notă: Valul de căldură va persista și la sfârșitul săptămânii.*”

**ÎN ŢARĂ**

Vremea a fost călduroasă în aproape toată ţara, caniculară după-amiaza în cea mai mare parte a Banatului, local în Crişana şi izolat în Oltenia şi în Transilvania, iar disconfortul termic s-a accentuat. Cerul a fost senin, însă în primele ore ale zilei în Banat, iar după orele amiezii în masivele vestice au fost dezvoltări noroase, descărcări electrice şi doar cu totul izolat în Munţii Apuseni s-au semnalat ploi slabe, de scurtă durată. Vântul a suflat slab şi moderat. Temperaturile maxime s-au încadrat între 27 de grade la Mangalia şi 37 de grade la Calafat, iar la ora 06 se înregistrau valori termice cuprinse între 10 grade la Miercurea Ciuc şi 26 de grade la Șiria.

*Indicele temperatură-umezeală (ITU) a atins sau depăşit uşor pragul critic de 80 de unităţi al disconfortului termic local în Banat şi Crişana, pe arii restrânse în Oltenia şi Maramureş şi izolat în Transilvania, Muntenia şi nordul Moldovei.*

**LA BUCUREŞTI**

Vremea s-a menţinut călduroasă, iar după-amiază indicele temperatură-umezeală (ITU) a atins pragul critic de 80 de unităţi, în centrul oraşului. Temperatura maximă a fost de 31 de grade la Afumaţi şi Băneasa şi de 34 de grade la Filaret. Cerul a fost senin, iar vântul a suflat slab până la moderat. La ora 06 se înregistrau 16 grade în Băneasa, 18 grade la Afumaţi şi 19 grade la Filaret.

**3. Prognoza meteorologică în intervalul 01.08.2017, ora 09.00 – 02.08.2017, ora 09.00**

**ÎN ŢARĂ**

Vremea se va menţine călduroasă, iar **în vest, nord-vest, local în centru şi izolat în rest, după-amiaza va fi caniculă. Indicele temperatură-umezeală (ITU) va atinge pe arii relativ extinse pragul critic de 80 de unităţi şi local îl va depăşi uşor**. Cerul va fi mai mult senin şi doar cu totul izolat la munte, în a doua parte a zilei, vor fi condiţii de ploaie trecătoare. Vântul va sufla slab şi moderat. **Temperaturile maxime se vor încadra între 27...29 de grade pe litoral şi 35...38 de grade în Banat, Crişana, Maramureş, cea mai mare parte a Transilvaniei şi în sud-vestul Olteniei**. Temperaturile minime vor fi cuprinse, în general, între 13 şi 23 de grade.

**LA BUCUREŞTI**

Vremea va fi în continuare călduroasă, cu o temperatură maximă de 33...34 de grade, iar disconfortul termic va fi în creştere. Cerul va fi senin. Vântul va sufla slab şi moderat. Temperatura minimă va fi de 17...19 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Iaşi** informează despre producerea unei poluări accidentale cu ape uzate menajere a râului Ciric, în data de 31.07.2017, ora 14.00, în zona municipiului Iaşi, 150 m aval de descărcătorul de ape mari al acumulării Ciric II, pe malul drept. Nu s-a înregistrat mortalitate piscicolă.

Un echipaj din cadrul S.G.A. Iaşi s-a deplasat în teren în vederea identificării sursei poluatoare şi prelevării de probe de apă.

Cauza producerii poluării a fost o defecţiune la Staţia de Pompare a Apelor Uzate aferentă reţelei de canalizare din administrarea Primăriei Municipiului Iaşi.

Primăria Municipiului Iaşi urmează să întreprindă măsuri de stopare a evacuării de ape uzate şi de igienizare a cursului de apă Ciric.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 28.07.2017-30.07.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**2. În domeniul solului şi vegetaţiei**

**G.N.M. Comisariatul Judeţean Dâmboviţa** informează despre producerea unei poluări accidentale cu ţiţei a solului, în data de 31.07.17, ora 12.45, în zona localităţii Moreni, judeţul Dâmboviţa, ca urmare a avarierii conductei de transport ţiţei Teiş - Moreni, ce aparţine SC Compet SA Ploieşti. A fost afectată o suprafaţă de 4 mp de teren cu vegetaţie spontană. S-a oprit pomparea şi s-au luat măsuri de remediere.

**Garda Forestieră Râmnicu Vâlcea** informează despre producerea unui incendiu de litieră, în data de 30.07.2017, ora 11.30, pe raza D.S. Mehedinţi, O.S. Simian, localitatea Simian, judeţul Mehedinţi, fiind afectată o suprafață de 32,0 ha arboret foioase, în fond forestier proprietate publică de stat. Cauza izbucnirii incendiului a fost propagarea focului din terenuri agricole limitrofe. Incendiul a fost stins în aceeaşi zi, la ora 23.00, de către o echipă formată din 8 angajaţi silvici şi 10 cetăţeni.

**Garda Forestieră Suceava** informează despre producerea unui incendiu de litieră, în data de 28.07.2017, ora 14.00, pe raza O.S. Cârlibaba, localitatea Cârlibaba, judeţul Suceava, fiind afectată o suprafață de 0,30 ha, în fond forestier proprietate privată. Cauza izbucnirii incendiului este necunoscută. Incendiul a fost stins în aceeaşi zi, la ora 18.00, de către o echipă formată din 10 angajaţi silvici, 10 pompieri militari, 8 pompieri civili, 1 angajat poliţie şi 3 cetăţeni.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.07.2017-31.07.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**